
Text rozhodnutia
Súd: Krajský súd Košice Spisová značka: 5Sd/21/2013 Identifikačné číslo súdneho spisu: 7013200260 Dátum vydania rozhodnutia: 18. 03. 2014 Meno a priezvisko sudcu, VSÚ: JUDr. Mgr. Andrea Jurková ECLI: ECLI:SK:KSKE:2014:7013200260.4 Uznesenie Krajský súd v Košiciach, samosudkyňou JUDr. Tamarou Sklenárovou, v právnej veci navrhovateľky: Z. S. P. K. E. X. Q. X. N. Á. , bytom D. Č.. XXX, okres Michalovce, proti odporkyni: Sociálna poisťovňa, ústredie Bratislava, Ul. 29. augusta č. 8, Bratislava, v konaní o invalidnom dôchodku takto r o z h o d o l : Opravuje I. výrok rozsudku Krajského súdu v Košiciach zo dňa 03. 12. 2013 č. k. 5Sd/21/2013-49- tak, že: I. výrok rozsudku má správne znieť takto: P o t v r d z u j e rozhodnutie odporkyne zo dňa 11. decembra 2012 č. XXX XXX XXXX X - I v spojení so zmenovým rozhodnutím zo dňa 7. novembra 2013 č. XXX XXX XXXX 0. Navrhovateľke právo na náhradu trov konania n e p r i z n á v a . o d ô v o d n e n i e : Navrhovateľka svojím opravným prostriedkom zo dňa 08. 01. 2013, žiadala preskúmať postup a zákonnosť rozhodnutia Sociálnej poisťovne, ústredia Bratislava zo dňa 11. 12. 2012 č. XXX XXX XXXX X - I., ktorým odporkyňa podľa ustanovenia § 263 ods. 1 zákona č. 461/2003 Z. z. o sociálnom poistení v znení zákona č. 310/2006 Z. z. a podľa ustanovenia § 29 ods. 1 zákona č. 100/1988 Zb. o sociálnom zabezpečení v znení neskorších predpisov, zamietla navrhovateľke žiadosť o zvýšenie sumy invalidného dôchodku. Podľa ustanovenia § 70 ods. 1 zákona č. 461/2003 Z. z. v znení neskorších predpisov priznala odporkyňa menovanej od dňa 30. 10. 2012 invalidný dôchodok v sume 108,20 eur mesačne. Podľa ustanovenia § 263a ods. 5 zákona č. 461/2003 Z. z. v znení zákona č. 529/2006 Z. z. táto zároveň rozhodla, že je súčasne od dňa 30. 10. 2012 zanikol nárok na doteraz vyplácaný invalidný dôchodok v nižšej sume 75,70 eur mesačne. Následne, Krajský súd v Košiciach dňa 03. 12. 2013, vydal v predmetnej veci rozsudok č. k. 5Sd/21/2013-49, ktorým potvrdil napadnuté rozhodnutie odporkyne zo dňa 11. decembra 2012 č. XXX XXX XXXX X - I, v spojení so zmenovým rozhodnutím zo dňa 7. novembra 2013 č. XXX XXX XXXX 0. Zároveň súd rozhodol tak, že navrhovateľke právo na náhradu trov konania nepriznal. Z písomného podania Najvyššieho súdu SR č. 1So/28/2014 zo dňa 12. 03. 2014 (doručený dňa 17. 03. 2014), tunajší súd zistil, že v písomnom vyhotovení cit. rozsudku je uvedený nesprávny dátum vydania rozhodnutia odporkyne č. XXX XXX XXXX X - I (č. l. 3 spisu), a to konkrétne dátum 1. december 2012, namiesto správneho dátumu - 11. decembra 2012. Vzhľadom na túto skutočnosť Najvyšší súd SR vrátil tunajšiemu súdu spis za účelom dodržania postupu podľa ustanovenia § 164 O. s. p., t. j. na opravu uvedenej chyby v písaní. Podľa ustanovenia § 164 O. s. p. v spojení s ustanovením § 167 ods. 2 O. s. p. s použitím § 246c O. s. p., súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O návrhu na opravu súd rozhodne do 30 dní od jeho podania. O oprave vydá opravné uznesenie, ktoré doručí účastníkom. Pritom môže odložiť vykonateľnosť rozsudku na čas, kým opravné uznesenie nenadobudne právoplatnosť. Ak nie je ďalej uvedené inak, použijú sa na uznesenie ustanovenia o rozsudku. Keďže v danom prípade je zrejmé, že v písomnom vyhotovení rozsudku došlo k zrejmej nesprávnosti, ktorá vznikla pri prepise rozhodnutia do jeho elektronickej podoby, považoval súd za potrebné v súlade s cit. ustanoveniami rozhodnúť tak, ako je to uvedené vo výrokovej časti tohto uznesenia. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Košiciach, a to písomne v dvoch vyhotoveniach. V odvolaní je potrebné popri všeobecných náležitostiach podľa § 42 ods. 3 O. s. p. uviesť, proti ktorému rozhodnutiu odvolanie smeruje, v akom rozsahu sa rozhodnutie napáda, v čom sa rozhodnutie alebo postup súdu považuje za nesprávny a čoho sa odvolateľ domáha.

